خارق العادت فکشن

خارق العادت فکشن (ویئرڈ فکشن) قیاسی فکشن کی ایک ذیلی صنف ہے جس کی ابتدا انیسویں صدی عیسوی کے آخر اور بیسویں صدی عیسوی کے آغاز میں ہوئی۔ اس صنف میں ما فوق الفطرت ہیبت ناک کہانیوں کے روایتی ہیرو مخالف کرداروں، جیسے بھوت، خون آشاموں اور بھڑ مانسوں کو یا تو نظر انداز کیا جاتا ہے یا ان کی نئی تعبیر پیش کی جاتی ہے۔ اس صنف پر لکھنے والے مصنفین مثلاً اس صنف کے برطانوی افسانہ نگار چائنا میویل بعض اوقات ”شاخک“ (ٹینٹیکل - tentacle) کو اس طرزِ تحریر کی علامت کے طور پر استعمال کرتے ہیں۔ ٹینٹیکل ایسا عضو ہے جو یورپی گوتھک فکشن کے زیادہ تر دیو آسا کرداروں میں موجود نہیں ہوتا لیکن خارق العادت (ویئرڈ) فکشن کے تخلیق کردہ عفریتوں کے ساتھ اکثر وابستہ دکھائی دیتا ہے جیسا کہ اس صنف کے افسانہ نگاروں مثلاً ولیم ہوپ ہوجسن، ایم آر جیمز، کلارک ایشٹن اسمتھ اور ایچ پی لوکرافٹ کی ادبی تخلیقات میں ملتا ہے۔

خارق العادت فکشن کا مقصد اپنے فرضی مخلوقات کے ذریعے نہ صرف خوف پیدا کرنا ہوتا ہے بلکہ ایک طرح کا ہیبت آمیز یا دھاک بٹھانے والا تاثر بھی اجاگر کرنا ہوتا ہے۔ اسی لیے بعض ناقدین مثلاً چائنا میویل نے گوئٹے کے ایک قول کی تاویل میں کہا کہ یہ صنف ایک طرح کی روحانی کیفیت کو جنم دیتی ہے۔ اگرچہ ویئرڈ فکشن کی اصطلاح زیادہ تر 1930ء کی دہائی تک کی ادبی تخلیقات کے لیے استعمال ہوتی تھی لیکن 1980ء اور 1990ء کی دہائی میں اس صنف نے نئے سرے سے جنم لیا اور ”خارق العادت نو“ (نیو ویئرڈ) کے نام سے اکیسویں صدی عیسوی میں بھی جاری و ساری ہے۔

 حوالہ جات 

زمرہ:اصناف سائنس فکشن
زمرہ:اصناف ہیبت ناک
زمرہ:سائنس فنطاسیہ
زمرہ:خارق العادت فکشن
زمرہ:فنطاسی اصناف
زمرہ:ورائے طبعی فکشن
زمرہ:قیاسی فکشن
زمرہ:ما فوق الفطرت فکشن